London shahrida 29 iyun kuni boshlangan “Katta Dubulg‘a” turkumiga kiruvchi Uimbldon turnirida bugun ayollar o‘rtasidagi musobaqa g‘olibasi aniqlanadi. Hal qiluvchi uchrashuvga Yer yuzining birinchi raqamli ayol tennischisi amerikalik Serena Uilyams hamda ispaniyalik Garbin Mugruza yetib kelishdi. Aksar muxlislar va mutaxassislar Serena Uilyams bu o‘yindan keyin oltinchi marta Uimbldon turniri g‘olibasiga aylanishini bashorat qilishmoqda. Bu ikki tennischi shu paytgacha o‘zaro uch marotaba to‘qnash kelgan. Ikki uchrashuvda Serenaning qo‘li baland kelgan bo‘lsa, bir bahsda Mugruza zafar quchgan. Bugungi o‘zaro to‘rtinchi uchrashuv Toshkent vaqti bilan soat 18.00da boshlanadi.